**התמודדות עם קונפליקטים בקבוצה**

**מתוך: "**[**מנהיגות נוער בבית-הספר ובקהילה**](http://cms.education.gov.il/EducationCMS/Units/Noar/KatalogPirsumim/ManhiguthTseirah/ManhiguthNoarBeveithhaseferUvkehilah.htm)**", מנהל חברה ונוער**

**מטרות**

1. לעלות למודעות את קיומם של קונפליקטים.
2. להתנסות בהתנהגות במצבי קונפליקט.
3. להמחיש למשתתפים כי בני אדם נוטים להפעיל כוח גם במקרים שיש אלטרנטיבה אחרת.

**משך הפעילות:** 45 דקות.

**מהלך הפעילות**

**למנחה:** לפניך שני משחקים דומים אך לא זהים. רצוי להפעילם בזה אחר זה כדי להבליט כי בני אדם נוטים להפעיל כוח גם במקרים שיש אלטרנטיבה אחרת. יש לקרוא את ההוראות בדייקנות ואף לרשום אותן על גבי הלוח, ולהימנע ממתן עצות והצעות. בתום המשחק יופתעו כולם מהפרשנויות שנתנו להנחיות.

**שלב א' – משחק השבויים**

**משך המשחק:** 10 דקות.

**מהלך המשחק**

1. על המדריך לדאוג לפינוי מרכז החדר ולריכוז השולחנות והכיסאות ליד הקירות. עליו לסמן בגיר קו במרכז החדר, כך שהחדר יחולק לשני אזורים שווים בגודלם.
2. יש לחלק את המשתתפים לשתי קבוצות. קבוצה אחת תשחק, ואילו הקבוצה השנייה (תצפיתנים) תצפה במשחק. כל אחד מן התצפיתנים ירשום דיווח על המתרחש במהלך המשחק.

**הנחיה לתצפיתנים**

רשמו את מה שקורה במהלך המשחק. היו נאמנים למציאות. אל תוסיפו דברי הערכה וביקורת, השתדלו לתת "צילום מצב".

**הוראה למשתתפים במשחק**

הקבוצה תחולק לשתי קבוצות משנה, שוות במספר החברים. המשתתפים יעמדו משני צדי הקו. על כל קבוצה לשבות מספר רב ככל האפשר מחברי הקבוצה הנגדית. שבוי הוא כל מי שעבר את הקו המסמן את התחום הקבוצתי.

**למנחה:** אין להציע או לפרט כיצד ניתן לשבות שבויים. כל קבוצה תפעל ככל העולה בדמיונה.

**שלב ב' – משחק האוצר**

**משך המשחק:** 10 דקות

**מהלך המשחק:** כמו במשחק הקודם, אך ההוראות למשתתפים שונות. **הוראות למשתתפים**

האוצר שלכם מצוי בשטח של הקבוצה השנייה. כל קבוצה צריכה להשיג את האוצר. את האוצר ניתן לקחת רק כאשר כל חברי הקבוצה הצליחו לעבור לצד שמנגד.

**למנחה:**

אין להציע או לפרט כיצד ניתן לקחת את האוצר. יש לתת לקבוצות לפעול לפי הבנתן.

**שלב ג' – במליאה**

1. דיווח – התצפיתנים מדווחים.

**שאלות לדיון**

1. מה היו ההוראות במשחק הראשון?
2. מה הייתה לדעתכם מטרת המשחק?
3. מה היו ההוראות במשחק השני ומה היו מטרות המשחק?
4. האם מטרות שני המשחקים דומות? במה? מה ההבדל ביניהן?
5. כיצד תסבירו את ההתנהגות בקבוצות ששיחקו?
6. תנו דוגמות לקונפליקטים הנוצרים בדרך דומה, וציינו מה ניתן ללמוד מכך.